**Väikeste põllumajandusettevõtete arendamine – seakasvatajate taotlusvoor**

**Miks toetust antakse?**

Toetuse eesmärk on aidata kaasa mitmekesise põllumajandusettevõtete struktuuri säilimisele.

**Mida meetme raames toetatakse?**

Toetatakse tegevusi, mis aitavad kaasa põllumajandusettevõtte arendamisele ning konkurentsivõime parandamisele, sh vähemalt 50% äriplaanis kavandatud tegevuste maksumusest tuleb kasutada investeeringuteks. Toetatav on ka kasutatud masinate ja seadmete ostmine.

**Kavandatav investeering peab olema suunatud bioohutusmeetmete ja abinõude täitmisele või tõhustamisele (**näiteks sigade pidamiseks mõeldud suletud ruumi ehitamine, sööda, allapanu ja inventari ladustamiseks ja kasutamiseks ettevalmistamiseks hoonete, ruumide ehitamine, personali riietus-, pesu- ja desinfitseerimisruumi ehitamine ja sisustamine, desobarjääri ostmine ja paigaldamine, loomakasvatushoone territooriumi tarastamine või muud tootmihoonete või rajatistega seotud bioohutusinvesteeringud) **või taotleja lõpetab selle tulemusel tegutsemise seakasvatuse valdkonnas 2015. aasta 1. septembriks.**

Kui taotletakse toetust bioohutusnõuete täitmiseks või tõhustamiseks tehtavale investeeringule peab taotlus enne PRIA-le esitamist olema kooskõlastatud Veterinaar- ja Toiduametiga, kes annab kinnituse, et kavandatav investeering on suunatud bioohutusmeetmete ja abinõude täitmisele või tõhustamisele.

**Keda toetatakse?**

Toetust antakse põllumajandusettevõtjatele:

* kes on 2015. aasta 1. juuli seisuga esitanud PRIA-le loomatauditõrje seaduse kohaselt majandustegevusteate sigade pidamisega tegelemise kohta ja on taotluse esitamise aastal sellel tegevusalal tegutsenud;
* kelle põllumajanduslik müügitulu on vahemikus 4 000 – 14 000 eurot (taotlemisele eelneval teisel majandusaastal üle 1200 euro);
* kelle põllumajanduslik müügitulu ületab 50% kogu ettevõtte müügitulust;
* kes on põllumajandusliku tootmisega tegelenud vähemalt 2 majandusaastat;
* kes esitab äriplaani ja alustab selle rakendamist 6 kuu jooksul alates toetuse esimese osa väljamaksest;
* kes teostab äriplaanis kavandatud investeeringu ühe aasta jooksul;
* kes toetuse taotlemisele järgneva teise aasta lõpuks suurendab oma põllumajanduslikku müügitulu vähemalt 10%;
* kelle põllumajanduslik müügitulu ületab taotlemisele järgneva teise aasta lõpuks 50% ettevõtte kogu müügitulust.

**Kuidas taotlusi hinnatakse?**

Taotluste hindamisel eelistatakse:

* taotlejaid, kes ei ole varem investeeringutoetust saanud;
* mahepõllumajanduse valdkonnas tunnustatud ettevõtjaid;
* taotlejaid, kellel on loomade heaolu või keskkonnasõbraliku majandamise kohustus;
* aianduse, heintaimede seemnetootmise, köögiviljaseemnete kasvatuse, seenekasvatuse, mesinduse, linnukasvatuse, lamba- ja kitsekasvatuse või küülikukasvatuse valdkondades tegutsejaid;
* seakasvatuse valdkonnas tegutsevaid ettevõtjaid, kes lõpetavad vähemalt järgnevaks viieks aastaks seakasvatuse valdkonnas tegutsemise;
* taotlejaid, kes kavandavad äriplaanis tegevusi suuremas mahus;
* taotlejaid, kelle põllumajandusliku müügitulu osakaal on suurem.

**Kui palju toetust antakse?**

Maksimaalne toetussumma põllumajandusettevõtte kohta perioodi jooksul on 15 000 eurot. Toetust makstakse kahes osas (75% ja 25%), toetuse teise osa maksmine sõltub toetuse esimese osa nõuetekohasest kasutamisest.

**Kui suur on taotlusvooru eelarve?**

2,7 miljonit eurot.

**Millal toimub taotlusvoor?**

17.-31. august.

**Kuhu tuleb taotlus esitada?**

Taotlusi võtab vastu ja menetleb PRIA.

Taotluse ja äriplaani vorm avaldatakse PRIA veebilehel ([www.pria.ee](http://www.pria.ee)).

**Kust on võimalik saada lisainformatsiooni?**

<http://www.agri.ee/et/eesmargid-tegevused/eesti-maaelu-arengukava-mak-2014-2020>

Elar Neito, [elar.neito@agri.ee](mailto:elar.neito@agri.ee), 6256 131

Eve Salumaa, [eve.salumaa@agri.ee](mailto:eve.salumaa@agri.ee), 6256 576